
ΝΤ ΑΔΕΔΥ ΠΡΕΒΕΖΑΣ

Οι δημόσιοι υπάλληλοι να πάρουν τη δική τους θέση στη μάχη ενάντια στην εγκληματική πολιτική!

ΟΛΟΙ ΣΤΗΝ ΑΠΕΡΓΙΑ ΤΗΝ 14η ΟΚΤΩΒΡΙΟΥ – ΟΛΟΙ ΣΤΗΝ ΑΠΕΡΓΙΑΚΗ ΣΥΓΚΕΝΤΡΩΣΗ 10:30 ΣΤΑ ΠΑΛΙΑ ΚΤΕΛ

Η επίθεση είναι προς όλους τους εργαζομένους, κοινή θα είναι η απάντησή μας!

Οι εργαζόμενοι της Πρέβεζας και όλης της χώρας δώσαμε ήδη την απάντησή μας στα σχέδια της κυβέρνησης με την απεργία μας την 1η Οκτώβρη. Οι χιλιάδες απεργοί του ιδιωτικού και του δημόσιου τομέα, οι αυτοαπασχολούμενοι, οι νεολαία δείξαμε ότι η αντεργατική επίθεση δεν θα μας βρει με σταυρωμένα τα χέρια. Η δύναμη μας είναι ο οργανωμένος μας αγώνας, μέσα από τα σωματεία μας ενάντια στην πολιτική που μας λογαριάζει για μηχανές, χτυπώντας τα εργασιακά μας δικαιώματα, που τσακίζει τις καθημερινές μας ανάγκες, την ώρα που η οικονομία μετατρέπεται σε πολεμική για τους ιμπεριαλιστικούς ανταγωνισμούς.
Πετάμε στα σκουπίδια το νομοσχέδιο-έκτρωμα, δυναμώνουμε την πάλη ενάντια στους αντεργατικούς νόμους της κυβέρνησης της ΝΔ και των προηγούμενων ΠΑΣΟΚ-ΣΥΡΙΖΑ, για να μην ζήσουμε σαν σκλάβοι τον 21ο αιώνα. Κόντρα στις οδηγίες της ΕΕ για 13ωρη εργασία.

Η νέα απεργιακή απάντηση είναι η αρχή νέων αγώνων, απέναντι σ' αυτό και όλα τα μέχρι σήμερα αντεργατικά νομοσχέδια των κυβερνήσεων, απέναντι σ' αυτήν την πολιτική. Έχουμε την πείρα, ξέρουμε τον τρόπο, θα οργανώσουμε την πάλη μας βάζοντας μπροστά τις δικές μας ανάγκες για Συλλογικές Συμβάσεις Εργασίας με αυξήσεις, για 7ωρο-5ημερο-35ωρο. Από αυτήν την υπόθεση δεν περισσεύει κανένας. Τώρα χρειάζεται ακόμη μεγαλύτερη συσπείρωση στα σωματεία μας, ώστε αυτά να μετατραπούν σε κάστρα αγώνα. Αυτό φοβούνται κεφάλαιο-κυβερνήσεις-εργοδοσία.

Τις μέρες που απομένουν προετοιμάζουμε την νέα απεργιακή μάχη. Να νεκρώσουν οι χώροι δουλειάς. Να ενημερωθούν όλοι οι εργαζόμενοι. Να παρθούν αγωνιστικές αποφάσεις. Να φτάσει το κάλεσμα για την απεργία σε κάθε εργασιακό χώρο, σε κάθε γειτονιά.

7ωρο - 5ημερο - 35ωρο

Απευθύνουμε κάλεσμα αγώνα απαιτώντας την ικανοποίηση των σύγχρονων αναγκών μας. Τον πλούτο τον παράγουν οι εργάτες και πρέπει να τον καρπώνονται οι ίδιοι και όχι μια χούφτα παράσιτα που σήμερα μας τον κλέβουν. Ο αγώνας για την μείωση του εργάσιμου χρόνου, την περίοδο της αλματώδους ανάπτυξης της τεχνολογίας και της επιστήμης είναι επιβεβλημένος.

Στις 14 Οκτώβρη απεργούμε

· Ενάντια στον εργασιακό μεσαίωνα και τις 13 ώρες δουλειάς. Απαιτούμε 7ωρο – 5ήμερο – 35ωρο

· Για Συλλογικές Συμβάσεις Εργασίας με ουσιαστικές αυξήσεις στους μισθούς

· Ενάντια στην πολιτική που κάνει την κατοικία πανάκριβη και ξεσπιτώνει το λαό για τα κέρδη των κορακιών. Για προστασία της λαϊκής περιουσίας από τους πλειστηριασμούς.

· Για γενναία αύξηση της κρατικής χρηματοδότησης και κατάργηση κάθε επιχειρηματικής δράσης στην υγεία και την παιδεία

Να μετατρέψουμε σε αγωνιστική δύναμη τη δυσαρέσκεια που νιώθουμε, την αγωνία που έχουμε για το μέλλον των παιδιών μας, την ανησυχία και την αντίθεση στην πολιτική που εμπλέκει το λαό μας σε πολεμικούς σχεδιασμούς του ΝΑΤΟ και της ΕΕ για τα συμφέροντα των λίγων, που δεν έχουν καμιά σχέση με όσα έχουμε ανάγκη εμείς.

Δυναμώνουμε την αλληλεγγύη στο λαό της Παλαιστίνης. Απαιτούμε καμία στήριξη από την κυβέρνηση στο κράτος δολοφόνο του Ισραήλ.
Δίνουμε όλες μας τις δυνάμεις για την επιτυχία και αυτής της απεργίας απαιτώντας να μην ψηφιστεί το εγκληματικό νομοσχέδιο για την 13ωρη δουλειά. Δυναμώνουμε το ρεύμα της σύγκρουσης και της αμφισβήτησης με τη στρατηγική του κεφαλαίου».

Όλοι στον αγώνα - όλοι στην πανελλαδική απεργία την 14η Οκτώβρη.
Όλοι στην απεργιακή συγκέντρωση στις 10.30 π.μ. στα Παλιά ΚΤΕΛ                                                                                                                        

